# Pita Sharples

Peter Russell Sharples CBE (Waipawa, Hawke's Bay, 20 de juliol de 1941), conegut com a Pita Sharples, és un polític i acadèmic neozelandès que fou colíder del Partit Maori entre 2004 i 2013 i diputat de la Cambra de Representants de Nova Zelanda, representant la circumscripció electoral maori de Tāmaki Makaurau des de les eleccions de 2005. Formà part del gabinet de John Key.

## Inicis

Sharples va néixer a Waipawa, un poble de la regió de Hawke's Bay. La seva mare Ruiha era una maori de l'iwi Ngāti Kahungunu i el seu pare Paul era un esquilador neozelandès de segona generació de família de Bolton, Regne Unit.
La seva educació secundària la va rebre a l'Escola Secundària del Districte de Waipukurau a Waipukurau i al Col·legi Te Aute, en el qual seria head boy o líder estudiantil. Va realitzar la seva educació terciària a la Universitat d'Auckland, on es va graduar amb un BA en geografia i antropologia el 1966, un MA en antropologia el 1968 i amb un PhD el 1976.
El 1990 va ser nomenat Comandant de l'Imperi Britànic pels seus serveis educatius a Nova Zelanda.

## Diputat

Parlament de Nova Zelanda :
| Anys | Leg. | Circumscripció | Llista | Partit |
| 2005-2008 | 48 | Tāmaki Makaurau | 2 | Maori |
| 2008-2011 | 49 | Tāmaki Makaurau | 2 | Maori |
| 2011-actualitat | 50 | Tāmaki Makaurau | 8 | Maori |
Després d'una controvèrsia entre Tariana Turia i altres polítics maoris i el Partit Laborista entre el 2003 i 2004, Turia creà el Partit Maori i Sharples va ser nomenat colíder. En les eleccions de 2005 Sharples va esdevenir diputat en guanyar en la circumscripció electoral maori de Tāmaki Makaurau contra John Tamihere del Partit Laborista; Sharples va rebre el 52,35% del vot contra el 41,24% de Tamihere.
En les eleccions de 2008 Sharples guanyà amb el 65,98% del vot. En segon lloc quedà Louisa Wall del Partit Laborista amb el 27,34% del vot. El Partit Verd, el Partit Kiwi i dos candidats independents van quedar per darrere de Sharples i Wall.
En les eleccions de 2011 de nou guanyà Sharples, però amb una majoria reduïda. Amb el 40,40% del vot, Sharples guanyà. Shane Jones del Partit Laborista quedà segon amb el 35,09% del vot, mentre que Kereama Pene del Partit Mana va rebre el 16,04% del vot i Mikaere Curtis del Partit Verd en va rebre el 8,46%.

### Ministre d'Afers Maoris

El Partit Maori va formar una coalició amb el Partit Nacional a l'acabar les eleccions de 2008. En aquesta coalició també en formaven part ACT Nova Zelanda i Unit Futur. Sharples fou nomenat Ministre d'Afers Maoris i des d'aleshores ocupa aquest càrrec. A més, és el Ministre Segon d'Educació i el Ministre Segon de Correccions.

### Fi de colideratge

El 2 de juliol de 2013 Sharples anuncià que dimitiria com a colíder del Partit Maori degut a la pressió per part de la colíder Turia i Te Ururoa Flavell, tot i que ell ho atribuí a una necessitat per un canvi i nova cara en el partit. Flavell el succeí a partir del 13 de juliol.

## Vida personal

Sharples està casat i té cinc fills.

## Referències

* ↑ (anglès) Wong, Simon: «Sharples not pushed to resign». 3 News. [Publicació: 02/07/2013.] [Consulta: 02/07/2013.]
* 1 2 3 4 (anglès) «Hon Dr Pita Sharples – Member for Tamaki Makaurau, Maori Party Arxivat 2013-03-19 a Wayback Machine.». Parlament de Nova Zelanda. [Consulta: 11/02/2013.]
* ↑ (anglès) «The New Maori Party: Can It Deliver?». Revista Te Karaka. [Consulta: 11/02/2013.]
* ↑ (anglès) «Official Count Results -- Tamaki Makaurau Arxivat 2013-02-08 a Wayback Machine.» (2005). Comissió Electoral. [Consulta: 11/02/2013.]
* ↑ (anglès) «Official Count Results -- Tāmaki Makaurau Arxivat 2013-02-08 a Wayback Machine.» (2008). Comissió Electoral. [Consulta: 11/02/2013.]
* ↑ (anglès) «Official Count Results -- Tāmaki Makaurau Arxivat 2013-02-08 a Wayback Machine.» (2011). Comissió Electoral. [Consulta: 11/02/2013.]
* ↑ (anglès) Romanos, Amelia: «Boost for women in new Cabinet». The New Zealand Herald. [Publicació: 12/12/2011.] [Consulta: 11/02/2013.]
* ↑ «Nova Zelanda: Pita Sharples dimiteix com a colíder del Partit Maori». Viquinotícies. [Publicació: 02/07/2013.] [Consulta: 02/07/2013.]
* ↑ (anglès) Trevett, Claire: «Flavell selected as Maori Party's co-leader». The New Zealand Herald. [Publicació: 13/07/2013.] [Consulta: 13/07/2013.]

## Vegeu també

* Partit Maori

## Enllaços externs

* (anglès) Informació sobre Pita Sharples a la pàgina web del Parlament de Nova Zelanda Arxivat 2013-03-19 a Wayback Machine.
* (anglès) Informació sobre Pita Sharples a la pàgina web del Partit Maori